- Hindi News
- National
- नए शिक्षण सत्र से नवोदय विद्यालय शुरू करने की तैयारियों में जुटा प्रशासन
नए शिक्षण सत्र से नवोदय विद्यालय शुरू करने की तैयारियों में जुटा प्रशासन
सुसनेर | आगर जिला बनने के बाद शिक्षा क्षेत्र में नगर को मिली नवोदय विद्यालय की सुविधा की शुरुआत नवीन शिक्षण सत्र 2017-18 से नगर के कन्या हायर सेकंडरी स्कूल में होना है। इसकी तैयारियों में प्रशासन जुटा हुआ है। नवोदय में प्रवेश लेने वाले बच्चों के आवास की व्यवस्था जनपद पंचायत कार्यालय के समीप जनपद के अतिरिक्त भवन में की जा रही है। इस भवन में अभी मप्र ग्रामीण आजीविका मिशन व उपपंजीयक कार्यालय संचालित होते है। जिन्हें यहां से हटाया जाएगा।
उप पंजीयक कार्यालय को पुरानी तहसील भवन में शिफ्ट किया जाएगा। आजीविका मिशन कार्यालय के लिए जगह तलाश की जा रही है। जनपद पंचायत के अतिरिक्त भवन में मरम्मत कार्य की आवश्यकता है। इसके लिए 65 हजार का प्रस्ताव तैयार किया गया है। नवोदय में प्रवेश लेने वाले छात्र-छात्राओं की कक्षा कन्या हायर सेकंडरी स्कूल में ही संचालित की जाएगी। नवोदय विद्यालय भवन निर्माण के लिए प्रशासन ने इंदौर कोटा राजमार्ग स्थित ग्राम आकली में 25 बीघा जमीन भी आरक्षित की है। नवोदय शुरू होने के बाद आकली में भवन निर्माण की कवायद शुरू होगी। वर्तमान में शाजापुर जिले के अरनियाकलां क्षेत्र में संचालित नवोदय विद्यालय में क्षेत्र के कई बच्चे पढ़ते है। स्कूल दूर होने के कारण कई पालक अपने बच्चों को नवोदय में चयन के बाद भी प्रवेश नहीं दिला पाते है। नगर में नवोदय की शुरुआत हो जाने के बाद इन सभी परेशानियों से निजात मिल सकेगी। क्षेत्र के विद्यार्थी क्षेत्र में ही रहकर नवोदय की पढा़ई कर सकेंगे।
नगर में नए शिक्षा सत्र से नवोदय की शुरूआत हो जाएगी। नवोदय की कक्षाएं कन्या हायर सेकंडरी स्कूल में लगाई जाएगी। आवास की व्यवस्था जनपद पंचायत के अतिरिक्त भवन में की जा रही है। 65 हजार की लागत से भवन की मरम्मत की जाकर आवास संबंधी व्यवस्थाएं जुटाई जाएगी। आकली में नवोदय के भवन निर्माण के लिए 25 बीघा जमीन आरक्षित कर दी गई है। जी. एस. डावर, एसडीएम सुसनेर
tgl_Latn sot_Latn hin_Deva hin_Deva hin_Deva hin_Deva hin_Deva